མཚམས་རེར་ང་ཁོང་གི་སྒོ་ནས་ཡར་འཛུལ་མ་ཐག་ལམ་སེང་ཁོང་གིས་བྲེལ་འཚུབ་ཀྱིས་ཀློག་མཚམས་སུ་ཡོད་པའི་དེབ་དེ་འཁྱེར་ཡོང་ནས་ང་ལ་ཀློག་འཇུག་གི་ཡོད།གང་ཡིན་ཟེར་ན་ཁོང་གིས་དེབ་ཀློག་དུས་ངེས་པར་དུ་ཆེ་ཤེལ་ཇ་ཕོར་ཙམ་ཞིག་ལག་གིས་བཟུང་ནས་དེབ་ཀྱི་ཡི་གེ་ཆེ་རུ་བཏང་སྟེ་ཀློག་དགོས་པ་ལས་སྤྱི་བཏང་བའི་མི་ལྟར་ཀློག་ཐབས་མེད།འོན་ཀྱང་ངའི་ཨིན་སྐད་ཀྱི་སྒྲ་གདངས་དེ་ཙམ་ཡག་མིན་གྱིས་ཁོང་གིས་ཡང་ནས་ཡང་དུ་ལེགས་བཅོས་ཀྱང་གནང་གི་ཡོད་ལ་དེས་ངའི་སྐད་གདངས་ཡག་ཏུ་སོང་ཡོད་པའི་རེ་བའང་བྱས་ཡོད།ཡིན་ཡང་ངས་དེབ་ཀྱི་ནང་དོན་ཁྱོན་ནས་ཧ་གོ་མི་ཐུབ་ཀྱང་མུ་མཐུད་ཁོང་གི་ཆེད་དུ་ནེ་ཙོས་ཆོས་འདོན་ལྟ་བུ་བྱེད་རྒྱུ་ལས་དེའི་ནང་དོན་སོགས་འདྲི་ཁོམ་དེ་ཙམ་མེད།གལ་ཏེ་ངའི་ལས་མཚམས་རྫོགས་ཚར་ནས་ཁོང་ལ་དེའི་ནང་དོན་དྲིས་ན་ཁོང་གིས་ཞིབ་ཏུ་འགྲེལ་བཤད་རྒྱག་གནང་གི་ཡོད་པ་མ་ཟད།ཁོང་གིས་ང་ལས་ཡོལ་རྗེས་སུའང་ཁོང་དང་ཁ་བརྡ་བྱ་རྒྱུར་དགའ་པོ་གནང་གི་ཡོད།ཡིན་ཡང་ངའང་ལྷོད་སྡོད་བྱེད་ཁོམ་མེད་རྐྱེན་དུས་ཚོད་མང་པོ་བཏང་ཐུབ་ཀྱི་མེད།